**Formål**

Formålet med intern audit er at kontrollere, at det beskrevne KLS er implementeret, følges i dagligdagen samt at det er effektivt. Resultatet fra intern audit indgår som et væsentligt grundlag for ledelsens evaluering af systemet.

**Gyldighed og dokumentation**

Registreringer i KLS

* Der skal foreligge dokumentation for at gennemførte audit af systemet efterleves af virksomheden.
* Resultatet af audit skal foreligge i form af auditrapporter.

**Ansvar**

Virksomheden har det overordnede ansvar for at der gennemføres intern audit, men den FA/bemyndigede har ansvar for at administrere processen omkring auditten, herunder udlevere og modtage skemaer, assistere ved tvivlsspørgsmål, foretage evaluering med den øvrige ledelse, iværksætte korrigerende handlinger og følger op på disse handlinger.

**Fremgangsmåde**

Audit gennemføres med det formål at skaffe objektivt bevis for, at det indførte KLS er i overensstemmelse med kravene, samt at det efterleves i dagligdagen. Auditrapporten er auditors rapportering til ledelsen vedrørende auditors opfattelse af systemet og dets implementering.

Intern audit skal udføres af en person i virksomheden, som ikke selv er direkte ansvarlig for el-sikkerheden, og som har den nødvendige erfaring eller uddannelse i intern audit. Hvis dette ikke er muligt, kan virksomheden anvende eksterne personer til at gennemføre interne audit.

Audit skal foretages for alle dele af virksomheden, som er relevante for el-sikkerheden. Alle funktioner/afdelinger, som indgår i KLS skal auditeres efter behov, dog mindst én gang årligt.

Ved planlægning og gennemførelse af audit skal virksomheden overveje og sikre følgende:

* Vurdering af auditors erfaring/træning i intern audit. Eventuelt kan der med fordel tilknyttes en ekstern auditor til oplæring af egne medarbejdere. Endvidere skal det sikres, at auditor er uafhængig af det område, som auditeres, samt at auditor har den nødvendige indsigt i el-sikkerhed.
* At audit planlægges således, at alle dele af KLS bliver auditeret mindst én gang årligt.

Der skal især fokuseres på følgende:

* Nye opgavetyper
* Opgaver, der tidligere har medført fejl eller afvigelser
* Organisationsændringer i forbindelse med udførelse af en opgave

Under audit skal auditor indsamle dokumentation for såvel efterlevelse af systemet samt eventuelle afvigelser.

Afvigelser skal dokumenteres.

Auditor skal sikre sig, at lederen af den afdeling / funktion, hvor afvigelsen er konstateret har forstået afvigelsen, samt at vedkommende er enig i afvigelsen. Der skal for alle afvigelser fastsættes en tidsfrist for, hvornår afvigelsen skal være afhjulpet.

Til brug for ledelsens evaluering skal resultatet af de gennemførte audit opsummeres. Herved kan ledelsen få et overblik over systemet i forhold til KLS kravene samt om systemet følges i den daglige drift.

Ud over de planlagte audit bør virksomheden gennemføre audit i følgende situationer:

* Ved væsentlige brist på el-sikkerhed som har medført eller kunne have medført ulykker.
* Efter væsentlige ændringer i KLS, etablering af nye afdelinger eller nye opgavetyper.
* Efter at der er gennemført korrigerende handlinger, enten som et resultat af en fejlrapport eller afvigelser, der er fundet ved audit. Opfølgning på mindre væsentlige afvigelser, der ikke har indflydelse på el-sikkerheden, kan eventuelt "gemmes" til næste planlagte audit.

Det er et krav, at dokumentationen for audit foreligger.

Ved audit skal beskrives:

* Det område, der er auditeret.
* Auditor (Eventuelt audit team og dato for audit).
* Observerede afvigelser (Afvigelsesformularen kan anvendes).
* Besluttede korrigerende aktiviteter som følge af afvigelserne.

Følgende kan beskrives:

* Forslag til forbedringer fra medarbejdere og/eller auditor.

Forud for gennemførelse af audit bør der udarbejdes en tjekliste, hvor følgende bør indgå:

* Gennemgang af hvilke procedurer, registreringer og vurderinger der kan være relevante for den funktion eller de personer, som aktuelt skal auditeres.
* Fastlæggelse af hvilke spørgsmål auditor ønsker at få belyst ved audit, ud fra en vurdering af i hvilket omfang el-sikkerheden påvirkes.
* Undersøgelse af hvilke registreringer og dokumenter, som auditor ønsker at se for at sikre, at systemet efterleves.
* Audittjekliste tilpasset intern audit (Leveres af auditor)

**Arkivering**

Dokumenter arkiveres i 5 år.

**Bilag**

Auditplan

Auditrapport